Rock-ster maak stem dik teen dolfynjagArgieffoto Matt Sorum, die voormalige dromspeler vir die rockgroep Guns N’ Roses, besoek tans ŉ afgeleë Japannese visvangeiland om teen die dorp se jaarlikse dolfynslagting te betoog. Die betoging is deel van ŉ veldtog wat van stapel gestuur is nadat die fiek, The Cove, dié jaarlikse tradisie van die Taiji-dorpie bekend gemaak het. Die fliek het in 2009 ŉ Oscar-toekenning ontvang. Matt Sorum Die fliek wys hoe dolfyne in ŉ baai gelei en vasgevang word en dan deur vissermanne met spiese doodgesteek word vir hulle vleis. Inwoners beskou die daad as deel van die dorpie se tradisie en het Westerse kritici wat ander tipe vleis eet, as skynheilig bestempel. Sorum het Maandag gesê hy was nog altyd lief vir die see en dat hy ook bekommerd is dat dolfyne gevang word en in akwariums aangehou word vir die publiek se vermaak. Hy en ander Japannese en Westerse aktiviste het Sondag in Taiji aangekom op die dag wat die jaarlikse dolfynjag begin het. – SAPA